Tirsdag formiddag forsvandt strømmen kortvarigt hos 23.000 nordjyder - TV2/Nord inklusiv. Et lynnedslag i en højspændingsmast betød at hele dækningsområdet under det forhenværende Han Herreds Elforsyning i et par minutter var uden strøm. - Det hele er oppe at køre igen, men der er rigtig mange der ringer, fordi deres relæer er slået ud, fortæller driftsvagten ved Nyfors, der distribuerer el i det sydlige Vendsyssel og Han Herred. Han opfordrer borgerne til at kigge på deres relæer og slå HFI-relæet til igen, hvis det er slået fra. Strømafbrydelsen betød desværre at TV2/Nords middagsnyheder på TV2 og TV2/Nord Salto ikke blev sendt. Vores computersystemer kunne, fordi afbrydelsen skete så tæt på udsendelsens start, ikke nå at starte op igen. Vi har dog ingen bekymringer i forhold til dagens senere udsendelse.
23.000 nordjyder var kortvarigt ramt af strømafbrydelse tirsdag formiddag.